মস্তিষ্ককে আমরা একদল বিশেষজ্ঞের জোট হিসেবে কল্পনা করতে পারি। এই বিশেষজ্ঞরা একসাথে কাজ করে বলেই আইসক্রিম খেতে মজা লাগে , বন্ধুর সাথে দাবা খেলতে পারি, নতুন কিছু জানতে ভালো লাগে। কাজ করার সুবিধার জন্যে এই বিশেষজ্ঞরা মস্তিষ্কের বিভিন্ন এলাকা ভাগাভাগি করে নিয়েছে। প্রত্যেক অঞ্চলেরই নিজস্ব বিশেষ দক্ষতা আছে। মস্তিষ্কের কোন অংশ কি ধরনের কাজ করতে দক্ষ তা মোটাদাগে দেখে নেয়া শুরু করি চলুন। মস্তিষ্ককে তিনটি মৌলিক ভাগে ভাগ করা যায়। ফোরব্রেইন, মিডব্রেইন ও হিন্ডব্রেইন। এই নামগুলো একটু কটকটে লাগলেও এদের সাথে অভ্যস্ত হতে সময় লাগবেনা পাঠকের। নিচের আলোচনায় মস্তিষ্কের বিভিন্ন অংশগুলোর নামের পাশে প্রথম বন্ধনীর নম্বরটা বলে দেবে ছবির কোন জায়গাটাতে তাকাতে হবে মস্তিষ্কের অংশগুলো চেনার জন্যে।